Z A K LJ U Č C I

s 18. sjednice Zajedničkog povjerenstva za tumačenje Kolektivnog ugovora za djelatnost zdravstva i zdravstvenog osiguranja

održane 1. prosinca 2014. godine

*Pitanje:*

*Smatramo da bacc. phisioterapeuti zaposleni u SB za plućne bolesti trebaju imati pravo na dodatak na plaću od 25% zbog rada s pacijentima oboljelim od TBC-a. Poslodavac nas je svrstao u kategoriju fizioterapeuta koji rade u SB za medicinsku rehabilitaciju s dodatkom od 14%.*

**Zaključak broj 117: Radnici koji rade 2/3 radnog vremena s bolesnicima koji se liječe od aktivne TBC imaju pravo na dodatak od 25%.**

*Pitanje:*

*Radni terapeuti po Zakonu o zdravstvenoj zaštiti zdravstveni su djelatnici jer su završili školu zdravstvenog usmjerenja. Ovdje kod nas oni rade sa isključivo i jedino psihijatrijskim bolesnikom. Do sada su imali dodatak od 16%, a malo razmimoilaženje donio je upit i tumačenje ovog Povjerenstva sa Zaključkom 57. gdje se upit odnosio na dodatke za radne terapeute samo u bolnicama pa ste protumačili da ostvaruju pravo na 8%.*

*Mi nismo bolnica, već smo bolnica psihijatrijskog tipa, pa molimo za gore navedeno tumačenje.*

**Zaključak broj 118: Povjerenstvo upućuje na Zaključak broj 103 s 15. sjednice Povjerenstva.**

*Pitanje:*

*Obraćam Vam se u svezi članka 58. Kolektivnog ugovora koji jamči dodatak na plaću od 4% voditeljima timova.*

*Naime, radim kao liječnik specijalist školske medicine u Službi za školsku medicinu ZZJZ koja ima 11 timova koji su ugovoreni sa HZZO-om. Svaki tim sastoji se od liječnika i medicinske sestre. Nositelj tima u HZZO-u je liječnik na čije ime se vodi tim. Liječnik organizira rad tima, na tjednoj, mjesečnoj i godišnjoj razini. Liječnik potpisuje sva izvješća o radu tima kojima se izvještava HZJZ, HZZO, Agencija za kvalitetu, Ured državne uprave i dr. (izvješće o radu, izvješće o cijepljenju, izvješće o kvaliteti rada, izvješće o provedenim pregledima, izvješće o utvrđenim bolestima..). Liječnik je odgovoran za rad tima, kvalitetu rada i opseg provedenih mjera koje su ugovorene sa HZZO-om.*

*Prema tome, molim da pojasnite da li liječnik u timu školske medicine ima pravo na dodatak od 4% za voditelja tima, jer sada nemam takav dodatak na plaći.*

**Zaključak broj 119**: **Povjerenstvo** **upućuje na Zaključak broj 71. točku b) IV** **s 14. sjednice Povjerenstva.** **Pravo na položajni dodatak voditelja tima – voditelja smjene primjenjuje se ukoliko je u sistematizaciji ustanove predviđen tim kao ustrojstvena jedinica kojoj je na čelu voditelj. Pravo na navedeni dodatak ne ostvaruje liječnik u primarnoj zdravstvenoj zaštiti.**

*Pitanje:*

1. *Obraćam Vam se ovim putem u svezi tumačenja članka 30. stavka 4. Kolektivnog ugovora. Zaposlen sam u Zavodu za hitnu medicinu, rad nam je organiziran u turnusima te me zanima pitanje mjesečnog fonda sati. Npr., za svibanj ove godine je predviđeno da radim 8 sati manje od mjesečnog fonda. Zanima me, dakle, je li takav raspored u skladu s Kolektivnim ugovorom.*
2. *Drugo pitanje za koje tražim Vaše tumačenje jest isplata putnih troškova. Naime, predloženo nam je potpisivanje izjave o isplati putnih troškova te me zanima sukladnost s Kolektivnim ugovorom i ostalim pravilnicima i odredbama koje se tiču zaposlenih u javnim službama.*

**Zaključak broj 120:**

1. **Sukladno Kolektivnom ugovoru poslodavac je dužan organizirati rad na način da radnik odradi najmanje ugovoreni puni mjesečni fond radnih sati. U slučaju preraspodjele radnog vremena i rasporeda radnog vremena u smjenama, turnusu i dežurstvu, radno vrijeme svodi se na prosječno puno radno vrijeme na razini mjeseca.**
2. **Naknada za trošak prijevoza za dolazak na posao i odlazak s posla uređena je Temeljnim kolektivnim ugovorom za službenike i namještenike u javnim službama. Ovo Povjerenstvo nije nadležno za tumačenje TKU-a.**

*Pitanje:*

*Prema članku 57. stavku 2., u Popisu radnih mjesta i poslova zdravstvenih i nezdravstvenih radnika koji imaju pravo na dodatak – Radna mjesta I. vrste pod točkom 2. u podstavku 1. naveden je liječnik specijalist interne medicine – intervencijski gastroenterolog te predviđeno da isti ostvaruje pravo na dodatak od 20%.*

*Može li se intervencijskim gastroenterologom smatrati liječnik specijalist interne medicine – gastroenterolog ako radi ezofago-gastrodudenoskopiju, a ne radi kolonoskopiju ni ERCP?*

**Zaključak broj 121: Sukladno odredbi Kolektivnog ugovora pravo na dodatak od 20% ima liječnik specijalist interne medicine – intervencijski gastroenterolog.**

*Pitanje:*

*U članku 57. Kolektivnog ugovora, za radna mjesta I. vrste, pod rednim brojem 2. liječniku specijalistu u dijagnostici i liječenju pacijenata za koju je potreban 3. i 4. stupanj biozaštite pripada dodatak od 20% na uvjete rada.*

*Da li liječniku specijalistu koji radi u mikrobiološkom laboratoriju pripada dodatak na uvjete rada od 20%?*

**Zaključak broj 122: Zdravstveni radnik specijalist u bolnici ima pravo na dodatak s osnova posebnih uvjeta rada od 16%.**

*Pitanje:*

*U našoj ustanovi spremačice na infektologiji imaju dodatak na uvjete rada od 14% koje im je dodijelilo povjerenstvo za bolničke infekcije, a to isto povjerenstvo je pobilo Vaše tumačenje za laboratorijske spremačice i peračice suđa i odbilo zahtjev za 14% na uvjete rada za imenovane.*

*Da li spremačicama na infektologiji pripada 14% na uvjete rada?*

**Zaključak broj 123: Povjerenstvo upućuje na Zaključak broj 44 točku d) s 10. sjednice Povjerenstva. Radnik u praonici rublja ima pravo na dodatak na plaću od 7%, a iznimno, radnik u praonici rublja koji je adekvatno educiran za rad s infektima i s istima radi 2/3 radnog vremena, ima pravo na dodatak na plaću s osnova posebnih uvjeta rada od 14%.**

*Pitanje:*

*Da li nezdravstveni radnici koji rade na poslovima statističke obrade podataka u Službi za epidemiologiju – Odsjek za javno zdravstvo i zdravstvenu statistiku i računovodstveni radnici u Službi za financijske, kadrovske i opće poslove ostvaruju pravo na dodatak na uvjete rada u visini od 8%?*

**Zaključak broj 124: U članku 57. Kolektivnog ugovora, analitičke službe u zavodima za javno zdravstvo odnose se na analitičke laboratorije koji provode analize zdravstvene ispravnosti namirnica i predmeta opće uporabe u službama za zdravstvenu ekologiju, stoga nezdravstvenim radnicima koji rade poslove statističke obrade podataka u toj Službi pripada dodatak na uvjete rada od 7%.**

*Pitanje:*

*Člankom 58. Kolektivnog ugovora utvrđen je postotak uvećanja osnovne plaće po osnovi položajnog dodatka i navedena su radna mjesta i poslovi na koje se odnosi to povećanje plaće.*

*U Domu zdravlja sistematizirano je radno mjesto voditelja ljekarne na kojem radi zdravstvena radnica, magistra farmacije.*

*Budući da Ljekarna, kao organizacijska jedinica u Domu zdravlja nije formirana kao služba, odjel, odnosno odsjek, a ima sistematizirano radno mjesto voditelja ljekarne, predloženo je da se za radno mjesto voditelja ljekarne primjeni položajni dodatak kao za voditelja odjela.*

*U postupku savjetovanja s poslodavcem, Radničko vijeće Doma zdravlja predložilo je da se zatraži Vaše tumačenje na okolnost da li Voditelj Ljekarne ima pravo na uvećanje osnovne plaće po osnovi položajnog dodatka kao voditelj odjela.*

*Molimo tumačenje, da li se na radno mjesto Voditelja Ljekarne primjenjuju odredbe članka 58. KU, odnosno, da li Voditelj Ljekarne ima pravo na uvećanje osnovne plaće po osnovi položajnog dodatka i u kojem postotku.*

**Zaključak broj 125: Na radno mjesto voditelja ljekarne ne primjenjuje se odredba članka 58. Kolektivnog ugovora.**

*Pitanje:*

*Kao privatni liječnik u koncesiji, potpisujući ugovor o koncesiji obvezala sam se da će se prilikom određivanja plaće zdravstvenog radnika u timu (medicinske sestre) usklađivati obračun plaće s odredbama Kolektivnog ugovora.*

*Ukoliko sam u mogućnosti i želim, mogu li isplaćivati plaću medicinske sestre bez umanjivanja koje je sada na snazi te isplaćivati regres, Božićnicu i druga prava?*

*Da li je navedeno dopušteno, a da se ne tumači kao neusklađivanje plaće ili nenamjensko trošenje novca?*

**Zaključak broj 126:** **Kolektivnim ugovorom uređuju se prava i obveze iz rada i po osnovi rada radnika u djelatnosti zdravstva i zdravstvenog osiguranja za koja se sredstva u iznosu većem od pedeset posto troškova za plaće i druga materijalna prava radnika osiguravaju u državnom proračunu, odnosno od Hrvatskog zavoda za zdravstveno osiguranje. Dakle, odredbe Kolektivnog ugovora primjenjuju se na radnike u sustavu zdravstva i zdravstvenog osiguranja.**

**Poslodavac koji izvan sredstava Hrvatskog zavoda za zdravstveno osiguranje i proračuna ostvaruje i prihode pružajući svoje usluge na tržištu, može radnicima, u slučaju pozitivnog financijskog poslovanja, povećati plaće prema osnovama i mjerilima utvrđenim općim aktom poslodavca sukladno posebnom propisu, a uz prethodnu suglasnost ministarstva nadležnog za zdravlje.**

*Pitanje:*

*Da li dr. med. spec. mr. sc. koji po Uredbi o nazivima radnih mjesta i koeficijentima složenosti poslova u javnim službama ima koeficijent 1,959 ima pravo i na 8% dodatka po Temeljnom kolektivnom ugovoru ako se radi o specijalistu ginekologije i opstetricije u primarnoj zdravstvenoj zaštiti?*

*Da li dr. med. dent. ugovorni zdravstveni djelatnik primarne zdravstvene zaštite mr. sc. s koeficijentom 1,882 ima pravo i na 8% dodatka po Temeljnom kolektivnom ugovoru za znanstveni stupanj?*

**Zaključak broj 127: Zdravstveni radnik kojemu je Uredbom o nazivima radnih mjesta i koeficijentima složenosti poslova u javnim službama utvrđen koeficijent sukladno znanstvenom stupnju ima pravo i na dodatak od 8% za znanstveni stupanj mr. sc., odnosno 15% za znanstveni stupanj dr. sc. sukladno Temeljnom kolektivnom ugovoru za službenike i namještenike u javnim službama.**

*Pitanje:*

*Svake godine određeni broj radnika odlazi na Sindikalno-sportske susrete zdravstva Hrvatske koji se održavaju u Rovinju. Koliko dana plaćenog dopusta pripada radniku za odlazak na taj susret?*

**Zaključak broj 128: Radnik ima pravo na plaćeni dopust za nastupanje u kulturnim i sportskim priredbama, odnosno sudjelovanje na sindikalnim susretima, seminarima i obrazovanju za sindikalne aktivnosti, ukupno 3 dana tijekom jedne kalendarske godine.**

*Pitanje:*

*Da li zaposlenicima tj. medicinskim sestrama/tehničarima koji rade na objedinjenom hitnom bolničkom prijmu pripada pravo na dodatnih 5 dana godišnjeg odmora prema članku 35. stavku 1.e) Kolektivnog ugovora?*

**Zaključak broj 129: Povjerenstvo upućuje na Zaključak broj 65 s 12. sjednice Povjerenstva, sukladno kojemu radnici koji rade u hitnom objedinjenom bolničkom prijmu nemaju pravo na dodatnih 5 dana godišnjeg odmora zbog posebnih uvjeta rada.**

*Pitanje:*

*Da li je članak 61. Kolektivnog ugovora primjenjiv na radnicu koja nema ispunjen uvjet starosti - 5 godina pred punu starosnu mirovinu?*

**Zaključak broj 130: Ispunjavanje svih uvjeta u slučaju smanjenja radne sposobnosti radnika, propisanih člankom 61. Kolektivnog ugovora, utvrđuje u posebnom postupku nadležno tijelo, stoga ovo Povjerenstvo nije nadležno tumačiti jesu li ti uvjeti ispunjeni.**